Kunstefees om Abraham Kriel-kinderhuis se deure oop te houAbraham Kriel Kindersorg. Foto: Facebook via Abraham Kriel Kindersorg. Verskeie bekendes sal op 28 Mei by ŉ kunstefees in Modimolle (Nylstroom) in Limpopo te sien wees ten bate van die Abraham Kriel Kinderhuis. Die kunstefees, by Shangri-La Country Hotel op die dorp, is ŉ poging om dié kinderhuis se “deurlopende finansiële krisis” tydelik op te los en die kinderhuis se deure oop te hou. Gerda van der Merwe, uitvoerende hoof, het gesê die kinderhuis het ŉ ooreenkoms met die staat dat geld vir die kinders driemaandeliks oorbetaal word. “Ons wag egter dikwels baie lank vir die geld,” verduidelik sy. “Ons moes verskeie kere maande lank, sonder enige geld van die staat, die kinderhuis steeds finansieel dra. Die laaste keer het ons vyf maande gewag om geld te kry.” Van der Merwe het gesê hoewel die staat veronderstel is om R2 500 per kind per maand by te dra, kos dit die kinderhuis bykans R5 400 per maand om ŉ kind te versorg. Abraham Kriel in Modimolle huisves tans 170 kinders. “Ek weet nie wat sou gebeur as ons een maand nie die mas kon opkom nie. Die kinders sou heel moontlik moes teruggaan na die omstandighede waaruit hulle in die eerste plek geneem is.” Volgens haar het die kinderhuis tot dusver sy deure oopgehou deur gemeenskapsondersteuning. “Ons kry baie ondersteuning van die gemeenskap. Hulle dra ons verskeie kere wanneer daar bloot nie geld is nie. Die mentorskapprogram dra ook baie by.” Oor die beplande kunstefees sê Van der Merwe “dit gaan ŉ kunstefees in elke sin van die woord wees”. “Daar is die hele dag uitstallings en ander programme waarna mense kan uitsien.” Benewens ŉ tee vir vroue saam met Susan Coetzer (R150) en ŉ optrede deur Pedro Kruger (R80) is daar ook ŉ konsert onder die sterre saam met Corlea Botha, Anna Davel, Mathys Roets, die Sterling Brothers en Kevin Leo (R100). Daar is ook ŉ wynproe-geleentheid vir die wynliefhebbers. Van die programme wat gratis aangebied word, is onder meer ŉ sjokoladedemonstrasie, ŉ werksessie om ouers te help om liefde vir lees by hul kinders te kweek en kinderteater. Kaartjies kan vooraf bespreek word deur Cecile le Roux of Yolande Matthee te bel by 014 717 5264. Besoek Abraham Kriel Kinderhuis (Modimolle) se Facebook-blad.